Foto’s: Talle beseer toe koeldrankvragmotor, ander botsFoto: Verskaf. Sowat agt mense is beseer ná verskeie voertuie in die weste van Johannesburg gebots het. Russel Meiring, woordvoerder van ER24, het gesê die voorval het omstreeks 07:00 op die kruising van Hendrik Potgieter en die R28 plaasgevind. “Toe ons 07:12 by die toneel opdaag, kon daar vasgestel word twee vragmotors en drie voertuie het gebots en het tot stilstand gekom in die middel van die kruising,” het Meiring gesê. Verskeie vragte koeldrank wat op een van die vragmotors gelaai was, het oor die toneel gestrooi gelê. “By nadere ondersoek kon paramedici vasstel sowat agt mense is matig beseer; een van die beseerdes was ook binne ŉ voertuig vasgekeer.” Reddingsdienste het die vasgekeerde beseerde bevry terwyl paramedici die oorblywendes behandel het. Die beseerdes is na verskillende hospitale vervoer vir verdere mediese behandeling. Die omstandighede rondom die voorval is nog nie bekend nie. Die polisie ondersoek die voorval.